Adrianus Ludouico regi. De religiosorum uirorum presidio et ueneratione sacrorum locorum non oportet longis te sermonibus ammonere. Satis enim ad hoc animum tuum omni commonitione cessante ignis ille, quem dominus uenit mittere in terram, accendit, ita ut inter uniuersos principes orbis nullis sit qui super hoc in conspectu totius aecclesiae commendabilior habeatur. Sane licet potentiae tuae presidium ad omnes aecclesias in regno tuo constitutas extendas, Vizeliacensi tamen ecclesie tanto te cupimus attentius exhibere, quanto et ad ius beati Petri specialius pertinet et ex perfidia suorum burgensium maiores molestias et pressuras sustinet. Nec enim ignorat tua prudentia, qualiter ab aliquot annis aduersus dilectum filium nostrum P(ontium) Vizeliacensem abbatem fauore Niuernensis comitis conspirati diripere bona aeclesiae et ipsum quoque abbatem exinde expellere presumpserunt. Vnde et a corpore domini, quod est ecclesia, fieri meruerunt extorres. Nuper etiam in ipsam aecclesiam facto impetu irrumpentes fregerunt portas, lustrauerunt officinas, effuderunt uina, diripuerunt uestes monachorum, abstulerunt ornamenta sacrarii et in ipsos etiam monachos et famulos domus uiolentas manus ausu temerario extenderunt. Porro quoniam illorum nequitia aecclesiastici seueritate iudicii necdum potuit coherceri cohibitionem tuae manus expectat et uigore tuo indiget emendari quod sub equitate censurae canonice mansit hactenus incorrectum. Magnificentiam itaque tuam rogamus, monemus et exhortamur in domino atque in peccatorum tibi remissionem iniungimus, quatenus iusticiae zelo succensus et afflictione supradicti monasterii ac nostris exhortationibus prouocatus in manu ualida Vizeliacum accedas et burgenses abiurare communiam quam fecerunt et ad fidelitatem atque subiectionem dilecti filii nostri P(ontii) Vizeliacensis abbatis tanquam domini sui redire compellas, ablata etiam eos restituere et irrogata damna facias resarcire atque in illos, qui huius nequitiae caput existunt, tantam ultionem exerceas, ut qui eis successerint consideratione ultionis eorum caput contra dominum suum erigere ac similem perfidiam in sanctuarium domini committere non attemptent. Data Sutrii XII Kal. Iunii.